Iranul le-a dat rebelilor Houthi rachete balistice Ghadr, cu rază de acțiune de până la 2.000 km
Data publicării:
Iranul le-a oferit rebelilor Houthi din Yemen rachete balistice Ghadr cu lansare maritimă, transmite agenţia semioficială de presă iraniană Tasnim.
Tasnim, presupus afiliată forţei de elită iraniene Gardienii Revoluţiei, afirmă că rachetele respective „au devenit acum o armă capabilă să ameninţe serios interesele Statelor Unite şi ale principalului lor aliat din regiune, regimul sionist”, potrivit Reuters, preluată de Agerpres.
Ghadr sunt rachete balistice cu rază de acțiune de până la 2.000 de kilometri, care pot purta încărcături de până la 1.000 kg de explozibili.
Reuters nu a reuşit să obţină imediat un comentariu din partea ministerului de externe de la Teheran.
Iranul susţine gruparea Houthi din Yemen, dar a negat de mai multe ori că ar furniza arme mişcării respective. Conform Oficiului Directorului pentru Informaţiile Naţionale din SUA, iranienii dispun de cel mai mare număr de rachete balistice din regiune şi sunt de asemenea producători importanţi de drone.
Houthi atacă liniile de navigaţie din Marea Roşie şi din împrejurimi, cu intenţia declarată de a-şi manifesta susţinerea pentru palestinieni în contextul războiului din Gaza. Atacurile lor afectează o rută importantă pentru comerţul maritim internaţional.